EGS liikmete individuaalsele uurimistegevusele lisanduv ühistegevus on kujunenud igas osakonnas iselaadseks. Nii on Tallinna osakonnas kombeks koguneda sügis- ja talvekuudel kohvilauda või loengusaali, kus kuulatakse vestluse, loengu või väitluse vormis ettekandeid genealoogilistel, rahvuskultuurilistel, ajaloolistel ja muudel teemadel või külastatakse vastavaid näitusi. Genealoogia-alase teabe ja uudiste paremaks levitamiseks anti möödunud aasta lõpul välja laualehe esimene number, milles nähakse esimest sammu oma ajakirja väljaandmise poole. Tartu genealoogiahuvilised kogunevad iga kuu esimesel laupäeval mõnda muuseumi või arhiivi ja kuulavad sealsete töötajate ettekandeid, mis avardavad uurijate teadmisi nendes leiduvaist, genealoogidele huvipakkuvatest materjalidest. Pärnus on kujunenud tavaks sõita igas kuus kollektiivselt Tartusse Eesti Ajalooarhiivi ja töötada seal täispäev, kogudes nii andmeid järgneva kuu individuaalseks tööks. Viljandi osakonnal on kujunenud tihe koostöö kohaliku muuseumiga, kus EGS liikmed saavad kasutada lugemissaali oma koosolekuteks ja hoida seltsile kuuluvaid materjale. Lisaks jooksvale tööle kogunetakse kord kvartalis üldisemat huvi pakkuvatele aruteludele.